Iftar multitudinari a la plaça Picasso | Ràdio Sabadell
Iftar multitudinari a la plaça Picasso
Moment de l'iftar, abans de la pregària | Ràdio Sabadell
02.06.2019 13:34 Aleix Graell
Per segon any consecutiu l'Ajuntament i la comunitat Al-Huda i la Pau i la Comunicació han organitzat un iftar popular. Iftar és la paraula àrab per anomenar el trencament del dejuni durant el mes del Ramadà i des de fa dos anys la comunitat obre les portes a la ciutat amb aquesta celebració religiosa. En total més de 350 persones es van reunir dissabte a la plaça de Picasso per trencar el dejuni amb la caiguda del sol. Després d'una primera edició a la Granja del Pas, la comunitat Al-Huda va organitzar dissabte al vespre l'iftar al barri d'Espronceda, ja que la majoria de membres de la comunitat viuen al sud de la ciutat.
Per Abdelmonaime El Ahmadi, president de la comunitat musulmana Al-Huda, aquestes trobades serveixen per apropar la cultura islàmica a tothom. "En aquest cas és popular i l'hem acostat al barri perquè els veïns ens coneguin i si algú vol preguntar, que pugui fer-ho" ha afirmat. Després de la caiguda del sol els assistents van poder menjar, entre d'altres plats, la sopa harira, creps del Marroc o msamam, a més del postre dolç de la shebbakiyya (molt popular durant el Ramadà) i dàtils amb llet o suc. La comunitat va comprar i preparar alguns dels plats, però d'altres els anaven portant alguns dels convidats de forma col·laborativa.Després es va trencar el dejuni i al final van celebrar la pregària.
És el segon any que l'Ajuntament s'implica en aquest iftar a través de la regidoria de Drets Civils que hi destina una partida pressupostària. "Està bé que compartim el coneixement de les cultures i creences dels altres, és la base per tenir la idea de respecte" ha afirmat Lluís Perarnau, regidor de Serveis Municipals en funcions. La idea va néixer en el marc de les jornades de portes obertes als centres de cultes. El Ahamdi, apunta que no hi ha problemes amb altres comunitats locals però lamenta que "només ens trobem en esdeveniments com aquests". En aquest sentit el president d'Al-Huda creu afirma que els hi agradaria participar més a Taula de Creences i Conviccions: "Hi ha una experiència que m'encantaria participant amb totes les creences religioses, però per feina no puc" ha confessat.
Comunitat musulmana Al-Huda